ऐसा करने वाली पहली भारतीय जोड़ी, चीन की मेई और जुआन को हराया
Badminton Women's Doubles   Treesa Jolly & Gayatri Gopichand Pullela वर्ल्ड नंबर 16 त्रेसा जॉली और गायत्री गोपीचंद पुलेला की जोड़ी लगातार दूसरे साल ऑल इंग्लैंड ओपन चैंपियनशिप के महिला युगल के सेमीफाइनल में पहुंच गई है।
वर्ल्ड नंबर 16 त्रेसा जॉली और गायत्री गोपीचंद पुलेला की जोड़ी लगातार दूसरे साल ऑल इंग्लैंड ओपन चैंपियनशिप के महिला युगल के सेमीफाइनल में पहुंच गई है। यह पहली भारतीय जोड़ी है जो लगातार दूसरे साल अंतिम-4 में पहुंची है। 20 साल की गायत्री और 19 साल की त्रेसा ने 17 मार्च यानी शुक्रवार को महिला युगल क्वार्टर फाइनल में चीन की ली वेन मेई और लियू जुआन जुआन की जोड़ी को हराया। एक घंटे चार मिनट तक चले मैच में भारतीय जोड़ी ने मेई और जुआन की जोड़ी को 21-14, 18-21, 21-12 से शिकस्त दी।
मैच के शुरुआत से ही भारतीय जोड़ी ली वेन मेई और लियू जुआन जुआन की जोड़ी पर हावी रही। पहला गेम 21-14 से अपने नाम किया। वहीं, जोड़ी ने दूसरे गेम में भी अच्छी शुरुआत की। लेकिन चीन की जोड़ी ने वापसी करते हुए इस गेम को 21-18 से जीत लिया। निर्णायक और तीसरे गेम में भारतीय जोड़ी ने अपना शानदार प्रदर्शन करते हुए 21-12 से आसानी से जीत हासिल कर ली।
दूसरे दौर में पूर्व विश्व नंबर 1 और पूर्व ऑल इंग्लैंड चैंपियन हराया
भारत की युवा युगल जोड़ी ने दूसरे दौर के मैच में पूर्व विश्व नंबर 1 और पूर्व ऑल इंग्लैंड चैंपियन जापान की युकी फुकुशिमा और सयाका हिरोटा को सीधे गेम में हराया था। 50 मिनट तक चले इस मुकाबले में जापानी जोड़ी को 21-14, 24-22 से मात दी थी।
पहले दौर में 7वीं सीड जापानी जोड़ी को हराया
वहीं चैपिंयनशिप के पहले दौर में भी भारतीय महिला जोड़ी ने बड़ा उलटफेर किया था। पहले दौर में जॉली और गायत्री ने 7वीं सीड जोड़ी जोंगकोलफान किटीथाराकुल और राविंडा प्रजोंगजाई को शिकस्त दी थी। उन्होंने किटीथाराकुल और प्रजोंगजाई को 21-18, 21-14 से हराया था।
भारत को 22 साल से खिताब का इंतजार
भारत की ओर से देखे तो इस टूर्नामेंट में अब तक 2 बार ही भारतीय खिलाड़ी जीते है। भारत को 22 साल से खिताब की आस है। आखिरी बार इस खिताब को फुलेला गोपीचंद ने 2001 में जीता था। गोपीचंद से पहले इसे प्रकाश पादुकोण ने साल 1980 में पहली बार जीता था। हालांकि पीवी सिंधु साल 2015 और लक्ष्य सेन साल 2022 में टूर्नामेंट के फाइनल तक पहुंच चुके हैं, लेकिन जीत नहीं सके।